b'\n_START_ARTICLE_\nFunder Station\n_START_PARAGRAPH_\nFunder Station er en dansk jernbanestation p\xc3\xa5 Silkeborg-Herning-banen, der blev \xc3\xa5bnet i 1877. I dag er den ikke standsningssted, men kun fjernstyret krydsningsstation._NEWLINE_Banen fulgte Funder \xc3\x85dal for at krydse den jyske h\xc3\xb8jderyg. Derfor kom stationen til at ligge 3 km syd\xc3\xb8st for Funder Kirkeby og 2 km sydvest for Silkeborg-bydelen Funder._NEWLINE_I 1920 blev Funder Station jernbaneknudepunkt, da str\xc3\xa6kningen Brande-Funder blev indviet som den sidste etape af Diagonalbanen Randers-Esbjerg. Mellem Silkeborg og Funder brugte Silkeborg-Herning-banen og Diagonalbanen samme spor._NEWLINE_Diagonalbanen blev nedlagt i 1971. Stationsbygningen i Funder er bevaret som privat bolig p\xc3\xa5 Funder \xc3\x85dalsvej 2. Lidt sydvest for stationen starter Funder-Ejstrup Natursti, der benytter Diagonalbanens trac\xc3\xa9 og efter 2 km krydser Silkeborg-Herning-banen p\xc3\xa5 Diagonalbanens bro.'